DA Den Europæiske Unions Tidende CE 88/598

(2004/C 88 E/0611)

SKRIFTLIG FORESPØRGSEL E-0401/03

af Roy Perry (PPE-DE) til Kommissionen

(17. februar 2003)

Om: Gennemsigtighed i forbindelse med anvendelsen af radio- og tv-lovgivningen i Den Tjekkiske Republik

Kommissionen kritiserede i sin seneste periodiske rapport af 9. oktober 2002 om Den Tjekkiske Republik (1) landets fortsatte mangel på gennemsigtighed og stabilitet i forbindelse med spørgsmål om ejendomsret til og kontrol med kommercielle tv-stationer. Kommissionen bemærkede, at der nu er opstået tvist nr. 2 af denne art, som måske også skal løses ved internationale voldgiftsretter. Kommissionen bemærker endvidere, at det tjekkiske radio- og tv-råd bør sikre rettidig, objektiv og effektiv anvendelse af radio- og tv-lovgivningen, og at det fortsat er særlig vigtigt at oprette og effektivt føre tilsyn med et gennemsigtigt og forudsigeligt regelsæt.

Hvorledes vil Kommissionen fortsætte med at overvåge de tjekkiske myndigheders tackling af fortidens problemer som f.eks. TV3-sagen, som omtales i den periodiske rapport (»tvist nr. 2 af denne art«), hvorved der blev diskrimineret mod EU-investorer i forbindelse med en afgørelse om licensoverførsel truffet af det tjekkiske radio- og tv-råd? Har Kommissionen planlagt specifikke foranstaltninger?

Svar afgivet på Kommissionens vegne af Günter Verheugen

(13. marts 2003)

De bekymringer, Kommissionen gav udtryk for i sin periodiske rapport for 2002 (2), vedrører de to verserende tvister om udenlandske investeringer i de tjekkiske kommercielle tv-stationer samt de yderligere — nu tilsyneladende bilagte — uoverensstemmelser, der inden for Den Tjekkiske Republik opstod om kontrollen med den største kommercielle kanal i midten af 2002. Når der har været grobund for disse tre problemer, kunne det tyde på, at de tjekkiske myndigheder bør træffe foranstaltninger for at forbedre forholdene i sektoren ved enten at ændre den pågældende lovgivning eller reguleringspraksis eller begge dele.

Rapporten for 2002 forsøgte også at kaste lys over, hvilken central rolle den forskriftsudstedende myndighed spiller i et sådant miljø, især på et tidspunkt (efter nylig vedtagelse af ny lovgivning), hvor der dannes præcedens, og hvor myndighedens autoritet skal slås fast.

Regelsættet på det audiovisuelle område indeholder ikke specifikke krav til forskrifter om radio- og tvudsendelser og heller ikke om licensudstedelsesprocedurer, der var det centrale i TV3-tvisten. Direktivet om tv uden grænser (3) kræver, at medlemsstaterne rent faktisk er i stand til at gennemføre regelsættet, hvilket giver Kommissionen mulighed for at udtrykke bekymring over de almindelige reguleringsforhold i sektoren og forlange forbedringer — men ikke kræve bestemte modeller for udstedelse af forskrifter eller licenser.

Der har været mange kontakter mellem tjenestemænd i Kommissionen og parter i TV3-tvisten, og Kommissionen følger fortsat udviklingen i sagen meget nøje. Kommissionen tager påstande om diskriminering meget alvorligt, og det gælder også opgaverne i forbindelse med overvågningen af kandidatlandene. Den vil i passende omfang gøre rede for udviklingen i denne sektor i sin overvågningsrapport for 2003.

Kommissionens muligheder for at træffe »særlige foranstaltninger« i denne form for kommerciel tvist er imidlertid begrænsede, især når der er tale om tvister, der verserer for retten. Den udenlandske investor anlagde en retssag i Den Tjekkiske Republik umiddelbart efter, at den forskriftsudstedende myndighed havde truffet den anfægtede afgørelse — retssagen blev afvist af byretten i Prag, og den tjekkiske forfatningsdomstol er ved at behandle appellen. Den udenlandske investor er nu også ved at indgive en klage på grundlag af den bilaterale investeringstraktat mellem Belgien/Luxembourg og Den Tjekkiske Republik. Kommissionen vil fortsat over for de tjekkiske myndigheder understrege vigtigheden af et effektivt tilsyn med gennemsigtige og forudsigelige rammebestemmelser.

(1) SEK(2002) 1402, kapitel 20, s. 99-101.

(2) KOM(2002) 700 endelig udg.

(3) Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed, EFT L 298 af 17.10.1989.